**PREDKLADACIA SPRÁVA**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá predkladania žiadostí, výkonu kontroly a znižovania priamych podpôr Strategického plánu spoločnej poľnohospodárskej politiky (ďalej len „návrh nariadenia vlády“) ako iniciatívny materiál podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Cieľom návrhu nariadenia vlády je reflektovať na pravidlá systému predkladania žiadostí, výkonu kontrol a prípadného znižovania podpôr vo forme priamych platieb, ako aj vybraných neprojektových opatrení v záujme rozvoja vidieka stanovených v Strategickom pláne spoločnej poľnohospodárskej politiky 2023 – 2027, na ktoré sa vzťahuje integrovaný administratívny a kontrolný systém a na novú právnu úpravu vyplývajúcu z nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení a nariadenia Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky a o zrušení nariadenia (EÚ) č. 1306/2013 (Ú. v. EÚ L 435, 6.12.2021) v platnom znení.

V záujme zabezpečenia právnej istoty, ochrany práv poľnohospodárov a zaručenia bezproblémového, koherentného a efektívneho fungovania podpory vo forme priamych platieb, ako aj vybraných typov neprojektových opatrení v záujme rozvoja vidieka, sa návrhom nariadenia vlády vymedzujú opatrenia potrebné na zabezpečenie účinnej ochrany finančných záujmov Európskej únie vrátane účinného uplatňovania kritérií oprávnenosti výdavkov, najmä kontroly zákonnosti a správnosti operácií financovaných z Európskeho poľnohospodárskeho záručného fondu a Európskeho poľnohospodárskeho fondu pre rozvoj vidieka, a to aj na úrovni prijímateľov. Súčasťou týchto opatrení sú aj systémy potrebné na zabezpečenie účinnej ochrany proti podvodom, najmä pokiaľ ide o oblasti s vyššou mierou rizika, predchádzanie nezrovnalostiam a podvodom, ich odhaľovania a zaisťovania ich nápravy. Nevyhnutnou súčasťou je uplatňovanie primeraného a účinného zníženia platieb, ak sa kontrolou zistí neplnenie podmienok oprávnenosti alebo iných povinnosti týkajúcich sa podmienok poskytnutia podpory, pričom sa zohľadňuje závažnosť, rozsah, trvanie, opakovanie a úmyselnosť zisteného neplnenia podmienok oprávnenosti.

Návrh nariadenia vlády nebude predmetom vnútrokomunitárneho pripomienkového konania.

Návrh nariadenia vlády bol v súlade s čl. 13 ods. 7 Legislatívnych pravidiel vlády Slovenskej republiky predmetom skráteného pripomienkového konania v minimálnom možnom trvaní z dôvodu naliehavosti v termíne a potreby implementovania právne záväzných aktov Európskej únie a Strategického plánu Spoločnej poľnohospodárskej politiky, a z toho vyplývajúcej hroziacej značnej hospodárskej škody spočívajúcej v riziku, že neprijatím tohto návrhu nariadenia vlády by bolo znemožnené vyplácanie finančných prostriedkov z príslušných fondov Európskej únie a súvisiace podávanie žiadostí a ich administrácia.

Návrh nariadenia vlády sa predkladá na rokovanie Legislatívnej rady vlády Slovenskej republiky s rozpormi uvedenými vo vyhlásení predkladateľa o rozporoch.

Dátum nadobudnutia účinnosti je navrhnutý tak, aby sa v roku 2023 zabezpečilo podávanie žiadostí a ich administrácia a následné vyplácanie finančných prostriedkov z príslušných fondov Európskej únie.